**Cercuri de lacrimi**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Era o seară de sfârşit de vară,

c-un cer atât de roşu spre apus,

de parcă cineva, acolo sus,

ştia că sângele îţi fierbe, iară,

căci ai tăcut când multe-aveai de spus.

A fost, apoi, o noapte înstelată

încât părea că nu mai are cer

Pământul, în derivă prin eter,

ca şi privirea ta înfuriată,

cu strălucirea-i rece, de hanger.

Doar lacul liniştit, cu unde line,

ţi-a înţeles tăcerea şi a plâns

în cercuri mici de lacrimi ce s-au strâns

din două mici izvoare cristaline,

doi ochi ce, să dispară, le-au constrâns.

Ai înotat, o vreme, printre ele,

pe apa tresăltând în mici fiori,

şi ai simţit cum, din văzduh, uşori,

coboară îngeri albi, trimişi de stele,

atât de buni, atât de iertători.

Şi l-ai iertat din nou - a câta oară -

ţi-a apărut alt cer, cu stele mii,

ce îţi păreau ai timpului copii;

doar apa lacului era amară

în noaptea-ceea de sfârşit de vară.